ประกาศกรมการขนส่งทางบก เรื่อง กำหนดหลักเกณฑ์ วิธีการ ระยะเวลา และเงื่อนไขการประมูลหมายเลขทะเบียนซึ่งเป็นที่ต้องการหรือเป็นที่นิยมของประชาชนตามพระราชบัญญัติรถยนต์ พ.ศ. 2522

ประกาศกรมการขนส่งทางบก

ประกาศกรมการขนส่งทางบก
เรื่อง กำหนดหลักเกณฑ์ วิธีการ ระยะเวลา และเงื่อนไขการประมูล
หมายเลขทะเบียนซึ่งเป็นที่ต้องการหรือเป็นที่นิยมของประชาชน
ตามพระราชบัญญัติรถยนต์
พ.ศ.
๒๕๒๒[๑]

เพื่อให้การประมูลหมายเลขทะเบียนซึ่งเป็นที่ต้องการหรือเป็นที่นิยมของประชาชน
ตามพระราชบัญญัติรถยนต์ พ.ศ.
๒๕๒๒
เป็นไปด้วยความเรียบร้อย เหมาะสม โปร่งใส และเป็นธรรม อาศัยอำนาจตามความในมาตรา ๑๐/๑ แห่งพระราชบัญญัติรถยนต์ พ.ศ. ๒๕๒๒
แก้ไขเพิ่มเติมโดยพระราชบัญญัติรถยนต์ (ฉบับที่ ๑๒)
พ.ศ. ๒๕๔๖
อธิบดีกรมการขนส่งทางบกจึงกำหนดหลักเกณฑ์ วิธีการ ระยะเวลา
และเงื่อนไขการประมูลหมายเลขทะเบียนซึ่งเป็นที่ต้องการหรือเป็นที่นิยมของประชาชนไว้
ดังต่อไปนี้

ข้อ ๑  ในการดำเนินการประมูล ให้มีคณะกรรมการคณะหนึ่งเรียกว่า คณะกรรมการจัดการประมูลหมายเลขทะเบียนรถ
เป็นผู้รับผิดชอบในการจัดการประมูลหมายเลขทะเบียนซึ่งเป็นที่ต้องการหรือเป็นที่นิยมในส่วนกลางและจังหวัดที่จัดให้มีการประมูล

ข้อ ๒  การประมูลหมายเลขทะเบียนให้กระทำโดยวิธีการอย่างใดอย่างหนึ่ง
ดังต่อไปนี้
๒.๑ การเสนอราคาด้วยวาจา (เคาะไม้)
ร่วมกับการเสนอราคาผ่านระบบอินเตอร์เน็ต
๒.๒ การเสนอราคาด้วยวาจา (เคาะไม้)
๒.๓ การเสนอราคาผ่านระบบอินเตอร์เน็ต
๒.๔ การยื่นซองประกวดราคา
๒.๕ การประมูลด้วยวิธีอื่นตามที่อธิบดีกำหนด
ในการประมูลตามวรรคแรก กรมการขนส่งทางบกจะใช้วิธีการประมูลหลายวิธีการข้างต้นร่วมกันก็ได้

ข้อ ๓  ผู้ที่ประสงค์เข้าร่วมประมูลหมายเลขทะเบียนจะต้องลงทะเบียนและแนบเอกสารหลักฐานต่างๆ พร้อมวางหลักประกันการประมูลตามประกาศกรมการขนส่งทางบกเกี่ยวกับการดำเนินการประมูลหมายเลขทะเบียนซึ่งเป็นที่ต้องการหรือเป็นที่นิยมของประชาชน

ข้อ ๔  ผู้เข้าร่วมประมูลจะเสนอราคาและสู้ราคาได้เฉพาะหมายเลขทะเบียนในกลุ่มหมายเลขทะเบียนที่ลงทะเบียนไว้เท่านั้น

ข้อ ๕  ผู้เข้าร่วมประมูลย่อมพ้นภาระความผูกพันในราคาที่ตนเสนอ เมื่อมีผู้เสนอราคาสูงกว่า

ข้อ ๖  การอนุมัติหมายเลขทะเบียนให้แก่ผู้เสนอราคาสูงสุดจะประกาศให้ทราบทันทีเมื่อเสร็จสิ้นการประมูลหมายเลขทะเบียนนั้น

ข้อ ๗  ผู้ชนะการประมูลต้องชำระราคาประมูลหมายเลขทะเบียนเป็นเงินสดหรือแคชเชียร์เช็คสั่งจ่ายเข้าบัญชีกองทุนเพื่อความปลอดภัยในการใช้รถใช้ถนนภายใน ๑๕ วัน นับแต่วันที่ชนะการประมูลหมายเลขทะเบียนนั้น โดยไม่จำเป็นต้องบอกกล่าวให้ผู้ชนะการประมูลรับทราบถึงการอนุมัติหมายเลขทะเบียนนั้น
หากผู้ชนะการประมูลไม่ชำระเงินราคาหมายเลขทะเบียนที่ประมูลได้ให้ครบถ้วนภายในระยะเวลาที่กำหนดในวรรคแรก กรมการขนส่งทางบกจะริบหลักประกันการประมูลที่วางไว้ทันที โดยไม่จำเป็นต้องบอกกล่าวให้ทราบ
หลักประกันการประมูลที่ผู้ชนะการประมูลวางไว้ ให้ถือเป็นส่วนหนึ่งของการชำระราคาหมายเลขทะเบียนที่ประมูลได้

ข้อ ๘  ผู้ชนะการประมูลต้องใช้สิทธิในหมายเลขทะเบียนรถที่ชนะการประมูลโดยนำไปแสดงยื่นขอจดทะเบียนรถหรือนำหมายเลขทะเบียนนั้นไปใช้กับรถภายใน ๑๘๐ วัน นับแต่วันที่ชนะการประมูล
หากผู้ชนะการประมูลไม่ใช้สิทธิในหมายเลขทะเบียนรถตามระยะเวลาที่กำหนดในวรรคแรก ถือว่าผู้ชนะการประมูลได้สละสิทธิในหมายเลขทะเบียนที่ประมูลได้ กรมการขนส่งทางบกจะริบเงินที่ผู้ชนะการประมูลได้ชำระราคาหมายเลขไว้แล้ว โดยไม่จำเป็นต้องบอกกล่าวให้ทราบ

ข้อ ๙  ผู้ที่ไม่ชนะการประมูลสามารถขอรับหลักประกันการประมูลคืนได้ที่สถานที่จัดการประมูลหรือกรมการขนส่งทางบก ภายในวันที่จัดการประมูล หรืออย่างช้าไม่เกิน ๒ วันทำการถัดไป
หากไม่มารับหลักประกันคืนภายในระยะเวลาที่กำหนด กรมการขนส่งทางบกจะคืนหลักประกันดังกล่าว โดยโอนผ่านธนาคารตามที่ได้แจ้งไว้ขณะลงทะเบียน  ทั้งนี้ ค่าธรรมเนียมและค่าใช้จ่ายในการโอนหลักประกันดังกล่าวผ่านธนาคาร จะหักออกจากหลักประกันการประมูลนั้น

ข้อ ๑๐  หมายเลขทะเบียนใดที่นำออกประมูลแต่ผู้ชนะการประมูลไม่ชำระราคาประมูลหมายเลขทะเบียนให้ครบถ้วนภายในระยะเวลาที่กำหนดในข้อ ๗ หรือไม่ใช้สิทธิในหมายเลขทะเบียนรถที่ชนะการประมูลที่กำหนดในข้อ ๘ กรมการขนส่งทางบกจะนำหมายเลขทะเบียนนั้นออกประมูลใหม่ต่อไป
หากปรากฏว่า เมื่อนำหมายเลขทะเบียนที่ผู้ชนะการประมูลไม่ชำระราคาให้ครบถ้วนภายในระยะเวลาที่กำหนดออกประมูลใหม่ได้ราคาซึ่งเมื่อรวมกับหลักประกันที่ริบไว้แล้วไม่คุ้มราคาประมูลหมายเลขทะเบียนเดิม ผู้ชนะการประมูลที่ละเลยไม่ชำระราคาดังกล่าวจะต้องรับผิดชอบในส่วนที่ขาด

ข้อ ๑๑  หมายเลขทะเบียนใดที่นำออกประมูลแล้วไม่มีผู้เข้าประมูล หรือหมายเลขทะเบียนที่นำออกประมูลใหม่ในข้อ ๑๐ และไม่มีผู้เข้าประมูลหรือผู้ชนะการประมูลทำผิดหลักเกณฑ์หรือเงื่อนไขที่กรมการขนส่งทางบกกำหนด กรมการขนส่งทางบกจะนำหมายเลขทะเบียนนั้นไปออกให้กับรถที่นำมารับการจดทะเบียนโดยปกติต่อไป

ข้อ ๑๒  คณะกรรมการจัดการประมูลหมายเลขทะเบียนรถสงวนสิทธิ์ที่ยกเลิกผลประมูลหมายเลขทะเบียนใดๆ แม้จะได้ประกาศไปแล้วก็ตาม หากเห็นว่าการดำเนินการประมูลเป็นไปโดยไม่โปร่งใส ไม่เป็นธรรม หรือมีเหตุจำเป็นอื่นๆ ที่ทำให้การดำเนินการจัดการประมูลเป็นไปด้วยความไม่เรียบร้อย หรือกรณีมีเหตุจำเป็น คณะกรรมการจัดการประมูลหมายเลขทะเบียนรถมีอำนาจสั่งยุติหรือเลื่อนการประมูลออกไป รวมทั้งกำหนดวันประมูลขึ้นใหม่สำหรับแต่ละหมายเลขทะเบียนหรือทั้งหมด

ข้อ ๑๓  คำวินิจฉัย หรือคำสั่งใดๆ ของคณะกรรมการจัดการประมูลหมายเลขทะเบียนรถ ให้ถือเป็นที่ยุติซึ่งผู้ประมูลต้องยอมรับและปฏิบัติตาม

ทั้งนี้ ตั้งแต่บัดนี้เป็นต้นไป

ประกาศ ณ วันที่ ๓๐ กรกฎาคม พ.ศ. ๒๕๔๖
ปิยะพันธ์  จัมปาสุต
อธิบดีกรมการขนส่งทางบก

มัตติกา/พิมพ์
๓๑ ตุลาคม ๒๕๔๖
กาญจนา/พงษ์พิลัย/ตรวจ

[๑]
รก.๒๕๔๖/๗๗ง/๒๔/๒๕
กันยายน ๒๕๔๖